《送张王臣》
宋代·赵蕃

邂逅高标识，漂流仁里依。
君为鄂渚去，我亦鼎州归。
风月情何已，江湖便苦稀。
政嗟书莫数，忽喜麈重挥。
论事多惊俗，谈诗每造微。
方能以文会，遽复揽征衣。
常伯麒麟像，词垣鸑鷟飞。
官今况京秩，名且达天扉。
天马当云路，沙鸥合钓矶。
无庸问车笠，要不负覉鞿。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。